ТАРИАЛАНГИЙН ИНДЕКСЖҮҮЛСЭН ДААТГАЛЫН ТУХАЙ
ХУУЛИЙН ТӨСЛИЙН ДЭЛГЭРЭНГҮЙ ТАНИЛЦУУЛГА

Монгол Улсын тариалангийн салбар нь уур амьсгалын өөрчлөлт, байгалийн эрсдэлд хамгийн эмзэг салбаруудын нэг бөгөөд ган, хуурайшилт, хэт халалт, хур тунадасны дутагдал, хөрсний чийгийн хомсдол зэрэг цаг уурын хүчин зүйл ургацын хэмжээ, тариаланчдын орлого, хүнсний хангамж, боловсруулах үйлдвэрийн түүхий эдийн нийлүүлэлтэд шууд нөлөөлж байна. Ийм нөхцөлд эрсдэл үүссэний дараа хохирлыг нөхөхөөс илүүтэйгээр эрсдэлийг урьдчилан тооцож, даатгал болон давхар даатгалын механизмаар санхүүгийн хувьд хуваарилах тогтолцоог хөгжүүлэх шаардлага нэмэгдэж байна.
Монгол Улсад тариалангийн даатгалыг хэрэгжүүлж байсан бодит туршлага бий. ХХААХҮЯ-наас ирүүлсэн мэдээллээр “Үндэсний давхар даатгал” ХК газар тариалангийн салбарт учирч буй эрсдэлийг бууруулах зорилгоор 2016 оноос эхлэн улаан буудайн тариаланг уламжлалт даатгалын зарчмаар даатгаж ирсэн байна. 2016 онд 1 аж ахуйн нэгж, иргэний 250 га талбай, 2017 онд 9 даатгуулагчийн 817 га, 2018 онд 11 даатгуулагчийн 2,508 га, 2019 онд 5 даатгуулагчийн 782 га талбай хамрагдсан бол 2020 онд 387 аж ахуйн нэгж, иргэний 22,488 га талбай даатгалд хамрагджээ. Энэ нь тариалангийн даатгалын эрэлт, хэрэгцээ байгааг харуулахын зэрэгцээ хамрагдалт жил бүр тогтворгүй, нийт тариалангийн талбайтай харьцуулахад хязгаарлагдмал байсныг харуулж байна. 
Уламжлалт даатгалын үед бодит ургацын мэдээллийг газар дээр нь очиж үнэлэх шаардлагатай, хүний үйлдлээс гаралтай болон байгалийн олон төрлийн эрсдэлийг хамруулдаг, хохирол үнэлэх болон үйл ажиллагааны зардал харьцангуй өндөр байдаг. Харин индексжүүлсэн даатгал нь бодит хохирлыг талбай бүрээр нэг бүрчлэн тогтоохын оронд цаг уур, ургац, хөрс, ургамлын төлөв байдлыг илэрхийлэх урьдчилан тогтоосон индексийн үзүүлэлтэд үндэслэн даатгалын тохиолдол, нөхөн төлбөрийг тодорхойлох тул үнэлгээний хугацаа, зардлыг бууруулах, олон тариаланчийг хамруулах боломжтой. Үүний зэрэгцээ индекс болон бодит хохирол хооронд зөрүү гарах буюу суурь зөрүүний эрсдэлийг зохистой удирдах шаардлагатай. 
Иймд Монгол Улсад өмнө хэрэгжүүлсэн тариалангийн уламжлалт даатгалын туршлага, одоо байгаа даатгал, давхар даатгалын институцийн тогтолцоонд тулгуурлан, цаг уур, статистик, газар зүйн болон зайнаас тандан судлалын өгөгдөлд суурилсан тариалангийн индексжүүлсэн даатгалын бие даасан эрх зүйн орчныг бүрдүүлэх шаардлагатай байна.
1. Хуулийн төслийн ерөнхий агуулга, зохицуулах харилцаа, зарчмын шинжтэй зохицуулалт
Энэхүү хуулийн төсөл нь тариалангийн индексжүүлсэн даатгалын үйл ажиллагааны эрх зүйн үндсийг тогтоож, гэрээний нөхцөлийг тодорхой болгох, даатгалын эрсдэлийг хуваарилах, нөхөн төлбөр төлөх, даатгуулагч болон даатгагчийн эрх ашгийг хамгаалахтай холбогдсон харилцааг зохицуулахад чиглэж байна.
Хуулийн төсөлд индексжүүлсэн даатгалын үндсэн онцлог болох бодит хохирлыг газар дээр нь заавал үнэлэхгүй, харин албан ёсны, тогтмол, шалгагдахуйц, даатгалын нэгжид төлөөлөх чадвартай индексийн үзүүлэлтэд үндэслэн нөхөн төлбөр олгох зарчмыг хуульчилсан. Индексийн төрөлд хур тунадас, ган, температур, халуун, хөрсний чийг, таримлын өсөлт, саатлыг зайнаас тандан судлах үзүүлэлт, сумын дундаж болон тариалангийн талбайн ургацын индекс, түүнчлэн хоёр ба түүнээс дээш индексийн хосолсон бүтээгдэхүүн хамаарна.
Хуулийн төсөл нь индексийн үзүүлэлт болон даатгуулагчид бодитоор учирсан хохирол хооронд бүрэн нийцэл үүсэхгүй байх эрсдэл буюу суурь зөрүү үүсэх боломжийг хүлээн зөвшөөрч, түүнийг бууруулах, даатгуулагчид урьдчилан ойлгомжтой тайлбарлах, олон индекс ашиглах, даатгалын нэгжийг нарийсгах, нөхөн төлбөрийг шаталсан болон хэсэгчлэн байдлаар олгох механизмыг ашиглах боломжийг тусгасан.
Төслийн хүрээнд тариалангийн индексжүүлсэн даатгал нь дараах үндсэн зарчимд тулгуурлана. Үүнд: сайн дурын, тэгш хүртээмжтэй байх; индекс тооцох, нөхөн төлбөр олгох аргачлал нь шинжлэх ухааны үндэслэлтэй, ил тод байх; эрсдэлийг хуваарилах давхар хамгаалалттай байх; суурь зөрүүний талаар даатгуулагчид урьдчилан мэдээлэх; өгөгдлийн чанар, баталгаажуулалт, хараат бус хяналтыг хангах; даатгуулагч, даатгагчийн эрх ашгийн тэнцвэртэй байдлыг хангах, маргаан шийдвэрлэх тодорхой журамтай байх.
Хуулийн төслийн нэг чухал зохицуулалт нь даатгалын хамрах нэгжийг илүү тодорхой болгож, таримлын төрөл, талбайн хэмжээ, байршил, тариалангийн бүс дэх засаг захиргаа, нутаг дэвсгэрийн нэгж, газар зүйн мэдээллийн системд суурилсан талбар, даатгалын хугацаатай уялдуулан тогтоож байгаа явдал юм. Даатгуулагч нь даатгалд хамруулах талбайн эзэмших, ашиглах эрхийн баримт бичиг, эсхүл хууль ёсны ашиглалтын нотолгоог бүрдүүлэх бөгөөд даатгалд хамрагдах талбайг газар зүйн мэдээллийн нэгдсэн системд бүртгэж, индексийн тооцоонд ашиглахаар тусгасан.
Мөн хуулийн төсөлд индексийн мэдээллийг хэмжих, тайлагнах, баталгаажуулах тогтолцоог тусгайлан тодорхойлж, индексийн мэдээлэл цуглуулах, хэмжих, түүнд үндэслэн тооцоолол хийж тайлагнах, итгэмжлэгдсэн хараат бус хянан баталгаажуулагчийн дүгнэлтийг гаргуулсны үндсэн дээр даатгуулагч болон олон нийтэд мэдээлэх үйл ажиллагааны цогцыг “Хэмжилт, тайлагнал, баталгаажуулалт” гэж тодорхойлсон. Энэ тогтолцоо нь индексийн мэдээллийн ил тод байдал, найдвартай байдал, хяналтын чанарыг сайжруулахад чиглэнэ.
Хуулийн төсөл нь нөхөн төлбөрийн тогтолцоог илүү боловсронгуй болгож, индексийн үзүүлэлт даатгалын тохиолдлын босгыг хангаж, түүнээс давсан хэмжээнээс хамааран нөхөн төлбөрийн хэмжээ шаталсан байдлаар нэмэгдэх; эрсдэлийн дунд түвшний босго хэмжээнд хүрсэн тохиолдолд нөхөн төлбөрийг хэсэгчлэн олгох; дунд түвшний босгоос цааш өссөн тохиолдолд нөхөн төлбөрийг хэсэгчлэн болон шаталсан байдлаар олгох зохицуулалтыг тусгасан. Нөхөн төлбөрийн хүснэгт нь даатгалын гэрээний салшгүй хэсэг байх бөгөөд индексийн босго, өөрчлөлтийн түвшин бүрд харгалзах нөхөн төлбөрийн хувь, төлбөрийн дээд хязгаар, хэсэгчлэн болон шаталсан байдлаар олгох нөхцөлийг агуулна.
Түүнчлэн даатгалын гэрээнд Иргэний хууль, Даатгалын тухай хуульд зааснаас гадна таримлын төрөл, талбай, хугацаа, даатгалын хамрах нэгж, индексийн төрөл, мэдээллийн эх үүсвэр, тооцооллын тайлбар, босго үзүүлэлт, нөхөн төлбөр тооцох хүснэгт, даатгалын дүн, өөрийн хариуцах эрсдэлийн хэмжээ, зах зээлийн нэгжийн дундаж үнэд суурилсан нөхөн төлбөрийн хувь, нөхөн төлбөр олгох хугацаа, суурь зөрүүний тайлбар, мэдрэгч төхөөрөмж байршуулах нөхцөл, таван жил дараалан даатгуулсан боловч нөхөн төлбөр аваагүй даатгуулагчид үзүүлэх хураамжийн хөнгөлөлтийн нөхцөлийг тусгахаар тусгайлан зохицуулсан.
Даатгуулагчийн эрхийг хамгаалах хүрээнд даатгагч нь индексийн утга, тооцооллын аргачлал, болзошгүй суурь зөрүүний эрсдэл, нөхөн төлбөр олгогдох болон олгогдохгүй нөхцөлийн талаар урьдчилан энгийн, ойлгомжтой хэлбэрээр мэдээлэх, мөн даатгалын бүтээгдэхүүний үндсэн нөхцөл, эрсдэл, нөхөн төлбөрийн зарчмыг товч, ойлгомжтой байдлаар харуулсан даатгалын бүтээгдэхүүний товч танилцуулгыг заавал хүргүүлэхээр тусгасан. Даатгуулагчид шаардлагатай санхүүгийн боловсрол олгох сургалтыг холбогдох төрийн байгууллага, даатгагч хамтран зохион байгуулах зохицуулалт мөн тусгагдсан.
Эрсдэлийн хуваарилалтын хувьд хуулийн төсөл нь тариалангийн индексжүүлсэн даатгалын эрсдэлийг шаталсан байдлаар хуваарилж, даатгагчийн хүлээх эрсдэлийг хамтын эрсдэлийн сан болон давхар даатгалын тогтолцоотой уялдуулсан. “Хамтын эрсдэлийн сан” гэж Малын индексжүүлсэн даатгалын тухай хуулийн 4.1.13, 26 дугаар зүйлд заасан санг ойлгох бөгөөд эрсдэлийн дунд түвшнийг даатгагч хамтын эрсдэлийн сангаар, эрсдэлийн дээд түвшнийг Малын индексжүүлсэн даатгалын тухай хуулийн 18.1-д заасан давхар даатгалын компани, түүний сан болон давхар даатгалын механизмаар хариуцахаар зохицуулсан. Ийнхүү шинээр давхардсан сан, институци байгуулах бус, Монгол Улсад нэгэнт бүрдсэн индексжүүлсэн даатгалын санхүү, давхар даатгалын тогтолцоог тариалангийн салбарын онцлогт нийцүүлэн ашиглах боломж бүрдүүлж байна.
Тариалангийн индексжүүлсэн даатгалын хүртээмжийг нэмэгдүүлэх зорилгоор төрөөс тухайн жилийн улсын төсөв, төсвийн боломжид багтаан даатгалын хураамжийн тодорхой хэсэгт дэмжлэг үзүүлж болохоор тусгасан. Дэмжлэгийг зорилтот бүлэг, шалгуур, хувь хэмжээ, дээд хязгаар, олгох нөхцөлтэй уялдуулан хэрэгжүүлнэ. Мөн индекс тооцоход шаардлагатай цаг уурын ажиглалт, ургацын статистик, зайнаас тандан судлал, газар зүйн мэдээлэл болон бусад өгөгдлийн чанар, хүртээмж, харилцан ажиллагааг сайжруулахад төрөөс дэмжлэг үзүүлэх эрх зүйн үндсийг бүрдүүлсэн.
Хуулийн хэрэгжилтийг бүх нийтийг хамруулсан байдлаар шууд эхлүүлэхгүй, харин туршилтын аймаг, суманд, эрсдэлийн үнэлгээ, өгөгдлийн бэлэн байдал хангагдсан таримал, индексийн төрлөөр эхлүүлж, улмаар үе шаттай өргөжүүлэх шилжилтийн зохицуулалтыг төсөлд тусгасан нь бодит хэрэгжилтийн боломжийг хангах ач холбогдолтой.
Тариалангийн индексжүүлсэн даатгалын тухай хуулийн төслийг хэрэгжүүлэхтэй холбогдуулан одоо хүчин төгөлдөр мөрдөж байгаа хууль тогтоомжийн зохицуулалтыг шинэ хуулийн зохицуулалттай нийцүүлэх, хууль хоорондын давхардал, зөрчлийг арилгах, тариалангийн индексжүүлсэн даатгалын үйл ажиллагааны эрх зүйн уялдааг хангах шаардлага үүсэж байна. Үүнтэй холбогдуулан Даатгалын тухай хууль, Санхүүгийн зохицуулах хорооны эрх зүйн байдлын тухай хууль, Малын индексжүүлсэн даатгалын тухай хууль, Тариалангийн тухай хуульд тус тус нэмэлт, өөрчлөлт оруулах дагалдах хуулийн төслүүдийг боловсруулав.
Дагалдах хуулийн төслүүдээр тариалангийн индексжүүлсэн даатгалын харилцааг тусгай хуулиар зохицуулах эрх зүйн үндсийг тодорхой болгох, Санхүүгийн зохицуулах хорооны зохицуулалт, хяналтын чиг үүрэгт уг даатгалын үйл ажиллагааг хамруулах, малын индексжүүлсэн даатгалын тогтолцоонд бүрдсэн давхар даатгал болон хамтын эрсдэлийн сангийн зохицуулалтыг тариалангийн индексжүүлсэн даатгалын онцлогт нийцүүлэн ашиглах эрх зүйн боломжийг бүрдүүлэх, түүнчлэн Тариалангийн тухай хуулийн холбогдох зохицуулалтыг шинэ хуулийн төсөлтэй нийцүүлэхээр тусгасан болно.
Дагалдах хуулиудыг Тариалангийн индексжүүлсэн даатгалын тухай хууль хүчин төгөлдөр болсон өдрөөс эхлэн нэгэн зэрэг дагаж мөрдөхөөр төсөлд тусгав.
2. Тухайн харилцааг урьд нь хууль, эрх зүйн бусад актаар зохицуулж ирсэн байдал
Одоогийн эрх зүйн орчинд тариалангийн даатгалтай холбоотой харилцааг Иргэний хууль, Даатгалын тухай хууль, Даатгалын мэргэжлийн оролцогчийн тухай хууль, Тариалангийн тухай хууль, Статистикийн тухай хууль, Санхүүгийн зохицуулах хорооны эрх зүйн байдлын тухай хууль зэрэг ерөнхий хуулиудаар зохицуулж ирсэн боловч индексжүүлсэн даатгалын онцлог, тухайлбал индексийн төрөл, босго үзүүлэлт, суурь зөрүү, хэмжилт–тайлагнал–баталгаажуулалтын тогтолцоо, нөхөн төлбөрийн шаталсан болон хэсэгчлэн олгох загвар, индексийн мэдээллийг нийтэд мэдээлэх, даатгалын нэгжийг газар зүйн мэдээллийн системтэй уялдуулах, хэрэглэгчийн мэдээллийн тусгай хамгаалалт, эрсдэлийн олон давхар сан, давхар даатгалын тусгай зохицуулалт зэрэг асуудлыг иж бүрнээр тусгаагүй байна.
Монгол Улсад тариалангийн даатгалын харилцааны зохицуулалт хууль тогтоомжийн түвшинд хангалтгүй боловч практикт уламжлалт даатгалын хэлбэрээр хэрэгжүүлж ирсэн зарим туршлага байна. Тухайлбал, ХХААХҮЯ-наас ирүүлсэн мэдээллээр “Үндэсний давхар даатгал” ХК 2016 оноос газар тариалангийн салбарын эрсдэлийг бууруулах зорилгоор улаан буудайн тариаланг “Нэрлэсэн эрсдэл бүхий даатгал”-ын журмаар даатгаж ирсэн байна. Даатгалд хамрагдсан талбай 2016 оны 250 га-аас 2020 онд 22,488 га болж өссөн бөгөөд 2020 онд 387 аж ахуйн нэгж, иргэн хамрагдсан байна. Энэ нь тариалангийн даатгалын эрэлт хэрэгцээ байгааг харуулах боловч хамрагдалт жил бүр тогтворгүй, нийт тариалангийн үйлдвэрлэлтэй харьцуулахад хязгаарлагдмал байжээ. 
Уламжлалт даатгалын загварт бодит хохирлыг талбай дээр очиж үнэлэх шаардлагатай бөгөөд хохирол үнэлэх болон үйл ажиллагааны зардал өндөр байдаг. Индексжүүлсэн даатгалын хувьд цаг уурын болон ургацын индекс зэрэг бодитой, шалгагдахуйц үзүүлэлт ашиглан даатгалын тохиолдлыг тодорхойлох тул талбай бүрд хохирлын үнэлгээ хийх шаардлагыг бууруулж, нөхөн төлбөрийг шуурхай олгох, үйл ажиллагааны зардлыг бууруулах боломжтой. Гэхдээ индексийн үзүүлэлт болон тухайн тариаланчид бодитоор учирсан хохирол бүрэн давхцахгүй байх суурь зөрүүний эрсдэлтэй тул индексийн чанар, төлөөлөх чадвар, мэдээллийн ил тод байдал, даатгуулагчид өгөх урьдчилсан мэдээлэл онцгой ач холбогдолтой.
Иргэний хууль нь даатгалын гэрээний нийтлэг харилцааг зохицуулж, гэрээ байгуулах, талуудын эрх, үүрэг, даатгалын тохиолдол, нөхөн төлбөр олгох үндсэн зарчмыг тодорхойлсон. Гэвч бодит хохиролд бус индексийн үзүүлэлтэд тулгуурлан нөхөн төлбөр олгох, даатгалын нэгжид тооцогдох статистик болон агро-мэдээллийн үзүүлэлтийг ашиглах, нөхөн төлбөрийн хүснэгтийг индексийн өөрчлөлттэй уялдуулах, суурь зөрүүгийн эрсдэлийг урьдчилан тайлбарлах зэрэг индексжүүлсэн даатгалын онцлог харилцааг зохицуулаагүй байна.
Даатгалын тухай хууль нь даатгалын үйл ажиллагаа эрхлэх, даатгагч, давхар даатгагчийн эрх, үүрэг, санхүүгийн зохицуулалт, хяналтын нийтлэг асуудлыг зохицуулдаг. Уг хуульд даатгалын бүтээгдэхүүн боловсруулах, хураамж тогтоох, сан бүрдүүлэх зэрэг ерөнхий зохицуулалт байгаа боловч тариалангийн салбарын улирлын онцлог, уур амьсгалын эрсдэлийн үзүүлэлт, индексэд суурилсан нөхөн төлбөрийн механизм, эрсдэлийн олон түвшний хуваарилалт, суурь зөрүүг бууруулах арга, даатгалын нэгжийн кодчилол, индексийн мэдээллийг баталгаажуулах механизмын талаар тусгайлан зохицуулаагүй байна.
Тариалангийн тухай хууль нь тариалангийн үйлдвэрлэл эрхлэх, таримлын төрөл, бүсчлэл, тариалангийн бодлого, төрийн дэмжлэгийн ерөнхий чиглэлийг тогтоодог боловч уур амьсгалын эрсдэлийг даатгалын замаар удирдах, тэр дундаа индексжүүлсэн даатгалын бүтээгдэхүүн, индексийн мэдээлэл, нөхөн төлбөрийн тогтолцооны талаар тусгайлан зохицуулаагүй байна.
Үрийн тариалангийн даатгалын тухай хууль нь үрийн зориулалттай тариаланг тодорхой нөхцөлөөр даатгуулах тогтолцоог бүрдүүлж, байгалийн гамшиг, өвчин, хортон, түймрийн эрсдэлээс хамгаалах уламжлалт даатгалын зохицуулалтыг тогтоосон. Уг хуульд даатгалын хураамж, нөхөн төлбөр, гэрээ байгуулах хугацаа, хохирол тооцох аргачлал, төрөөс нөхөн төлбөрийн зөрүүг тодорхой хэмжээнд хариуцах, давхар даатгалд хамруулах боломжийг тусгасан хэдий ч индексжүүлсэн даатгалын үндсэн логик, индексийн эх сурвалж, босго үзүүлэлт, нөхөн төлбөрийн хүснэгт, суурь зөрүү, даатгалын бүтээгдэхүүний ил тод байдал, хэмжилт–тайлагнал–баталгаажуулалтын тогтолцоог зохицуулаагүй байна.
Малын индексжүүлсэн даатгалын тухай хууль нь Монгол Улсад индексжүүлсэн даатгалын тодорхой туршлагыг бий болгосон бөгөөд эрсдэлийн сан, давхар даатгалын зохицуулалт, төрийн оролцооны хувьд тодорхой суурь өгч ирсэн. Гэвч мал аж ахуйн салбарын онцлогт тулгуурласан учраас тариалангийн салбарын үйлдвэрлэлийн мөчлөг, таримлын төрөл, тариалангийн талбайн байршил, ургацын хэлбэлзэл, агро-мэдээллийн бүтэц, индексийн төрөл, газар зүйн нарийвчлал зэрэг онцлогийг бүрэн тусгах боломжгүй юм. Иймд малын индексжүүлсэн даатгалын туршлагыг тодорхой хэмжээнд ашиглах боломжтой боловч тариалангийн индексжүүлсэн даатгалын онцлогт нийцсэн бие даасан хууль зайлшгүй шаардлагатай байна.
Иймээс дээр дурдсан хуулиуд нь тариалангийн даатгалтай холбоотой зарим харилцааг ерөнхий түвшинд буюу хэсэгчилсэн байдлаар зохицуулж ирсэн боловч индексжүүлсэн даатгалын бүтээгдэхүүн боловсруулах, индексийн мэдээллийг цуглуулах, баталгаажуулах, босго тогтоох, нөхөн төлбөрийг шаталсан байдлаар тооцох, хэрэглэгчийн мэдээллийн эрхийг хамгаалах, эрсдэлийн олон давхар хамгаалалт бий болгох, төр–хувийн хэвшил–давхар даатгалын хамтарсан тогтолцоог цогцоор нь зохицуулах эрх зүйн орчин бүрдээгүй байна. Энэ нь тариалангийн индексжүүлсэн даатгалын тухай бие даасан хууль батлах бодит хэрэгцээ, шаардлага байгааг харуулж байна.
3. Хуулийн төслийг боловсруулахтай холбогдуулан хууль санаачлагчаас авч хэрэгжүүлсэн арга хэмжээ
Хуулийн төслийг боловсруулах явцад хууль санаачлагч болон ажлын хэсэг нь тариалангийн салбарын уур амьсгалын эрсдэлийн онцлог, таримлын бүсчлэл, индексийн өгөгдлийн бэлэн байдал, цаг уурын болон агро-мэдээллийн эх үүсвэр, ургацын статистик, зайнаас тандан судлалын мэдээлэл, газар зүйн мэдээллийн систем ашиглах боломж, даатгалын зах зээлийн бэлэн байдал зэрэг асуудалд дүн шинжилгээ хийсэн.
Мөн Малын индексжүүлсэн даатгалын тухай хуулийн хэрэгжилтийн үр дүн, сургамж, тулгарсан хүндрэлүүдийг харгалзан үзэж, тариалангийн салбарт тохирсон зохицуулалт боловсруулах чиглэлээр ажилласан. Үүний хүрээнд индексийн төрөл, даатгалын нэгжийн тодорхойлолт, суурь зөрүүг бууруулах зохицуулалт, нөхөн төлбөрийн хүснэгт, эрсдэлийн сангууд, хэмжилт–тайлагнал–баталгаажуулалтын тогтолцоо, хэрэглэгчийн эрхийн хамгаалалтын шинэ зохицуулалтыг тусгасан.
Хуулийн төсөл боловсруулах явцад холбогдох төрийн байгууллага, статистик, цаг уур, газар тариалан, санхүүгийн зохицуулалтын байгууллага, даатгалын компаниуд, мэргэжлийн холбоод, эрдэм шинжилгээний байгууллага, судлаач, шинжээчдийн оролцоотой уулзалт, хэлэлцүүлэг, зөвлөлдөх ажиллагааг зохион байгуулж, тэдгээрээс ирүүлсэн саналыг төсөлд тусгасан. Даатгалын нэгжийн бүртгэл, индексийн мэдээллийн эх үүсвэр, мэдрэгч төхөөрөмжийн мэдээлэл ашиглах боломж, даатгалын бүтээгдэхүүний товч танилцуулга, санхүүгийн боловсролын сургалт, туршилтын хэрэгжилт зэрэг асуудлыг төсөлд тусгасан нь энэ зөвлөлдөх ажиллагааны үр дүн болно.
Хуулийн төслийг боловсруулахдаа Монгол Улсад 2016 оноос хэрэгжүүлсэн улаан буудайн уламжлалт даатгалын туршлага, Малын индексжүүлсэн даатгалын тогтолцоо, давхар даатгалын одоо байгаа институцийн бүтэц, тариалангийн салбарын эрсдэлийн онцлогийг харгалзан үзсэн. Түүнчлэн цаг уурын ажиглалтын мэдээлэл, ургацын статистик, зайнаас тандан судлал, хиймэл дагуулын өгөгдөл, мэдрэгч төхөөрөмжийн мэдээлэл болон газар зүйн мэдээллийн системийг индекс тооцоход ашиглах боломжийг судалсан.
Засгийн газрын болон холбогдох төрийн байгууллагын саналыг харгалзан шинээр давхардсан сан, институци байгуулахгүй байх, Малын индексжүүлсэн даатгалын тухай хуулиар бүрдсэн хамтын эрсдэлийн сан, давхар даатгалын компани, түүний сангийн тогтолцоог ашиглах, төрийн дэмжлэгийг тухайн жилийн батлагдсан төсөв, төсвийн боломжтой уялдуулах, хуулийн хэрэгжилтийг туршилтын журмаар үе шаттай нэвтрүүлэх чиглэлээр хуулийн төслийн зохицуулалтыг боловсронгуй болгосон.
Түүнчлэн хуулийн төсөл нь бодит хэрэгжилтийг хангах зорилгоор туршилтын аймаг, суманд эхлэн хэрэгжүүлэх, өгөгдлийн бэлэн байдал, эрсдэлийн үнэлгээ хангагдсан таримал, индексийн төрлөөр үе шаттай өргөжүүлэх, хэрэгжилтийн үр дүнг гүйцэтгэлийн шалгуур үзүүлэлтээр үнэлэх шилжилтийн зохицуулалттай байхаар боловсруулагдсан.
4. Хуулийн төслийг олон нийтээр хэлэлцүүлсэн дүн
Хуулийн төслийг боловсруулах явцад тариаланчид, даатгалын салбарын оролцогчид, эрдэм шинжилгээний байгууллагууд, мэргэжлийн холбоод, иргэний нийгмийн төлөөллийн оролцоотой хэлэлцүүлэг, санал солилцох ажиллагааг зохион байгуулсан.
Хэлэлцүүлгийн явцад индексжүүлсэн даатгалын давуу болон сул тал, суурь зөрүүний эрсдэл, нөхөн төлбөр олгох босго, индексийн мэдээллийн ил тод байдал, даатгалын нэгжийн зохистой хэмжээ, даатгалын бүтээгдэхүүний ойлгомжтой байдал, хэрэглэгчдэд мэдээлэл хүргэх хэлбэр, төрийн татаас, эрсдэлийн сангийн тогтолцоо, туршилтын хэрэгжилтийн ач холбогдлын талаар санал солилцсон.
Олон нийтийн хэлэлцүүлгээс гарсан гол дүгнэлт нь индексжүүлсэн даатгал нь тариаланчдын хувьд эрсдэлийг бууруулах чухал хэрэгсэл болох боломжтой боловч индексжүүлж болох тариалангийн эрсдэлийн төрөл, даатгалын гэрээ, холбогдах журам, нөхөн төлбөр олгогдох болон олгогдохгүй нөхцөл, суурь зөрүүний утга агуулга, олон жил даатгуулж ирсэн даатгуулагчид үзүүлж болох урамшуулал, төрийн дэмжлэг зэрэг асуудлыг хуулийн төсөлд илүү тодорхой тусгах шаардлагатай гэсэн байр суурьтай байсан. Мөн даатгуулагчийн эрхийг хамгаалах үүднээс бүтээгдэхүүний товч танилцуулга заавал өгөх, индексийн мэдээллийг нийтэд ил тод мэдээлэх, индексийн маргаанд хараат бус эксперт, аудит ашиглах, даатгалын нэгжийг хэт томсгож суурь зөрүү нэмэгдэхээс зайлсхийх, туршилтын журмаар хэрэгжүүлж үр дүнд үндэслэн өргөтгөх нь зүйтэй гэж үзсэн.
Эдгээр саналуудыг хуулийн төсөлд тусган, хэрэглэгчийн эрхийг хамгаалах, мэдээллийн тэгш бус байдлыг бууруулах, туршилтын үе шаттай хэрэгжилтийг хуульчлах, хэмжилт–тайлагнал–баталгаажуулалтын тогтолцоог оруулах, нөхөн төлбөрийн хүснэгтийг гэрээний салшгүй хэсэг болгох, даатгалын бүтээгдэхүүний товч танилцуулгыг даатгуулагчид заавал хүргүүлэх зохицуулалтыг илүү тодорхой болгосон.
5. Гадаад орны туршлага, бусад судалгаа, шинжилгээний тайлангийн дүгнэлт
Олон улсын туршлагаас үзэхэд АНУ, Энэтхэг, Мексик, Этиоп, Кени зэрэг улс орнууд тариалангийн индексжүүлсэн даатгалыг уур амьсгалын эрсдэлийг удирдах бодлогын чухал хэрэгсэл болгон ашиглаж байна. Мөн Бүгд Найрамдах Казахстан Улс, Бүгд Найрамдах Турк Улс, ОХУ, Австри, Япон, АНУ, Беларусь зэрэг улсын тариалангийн даатгалын туршлагыг харьцуулан судлав. Эдгээр улсын туршлагаас индексийн өгөгдлийн чанар, төр–хувийн хэвшлийн хамтын оролцоо, давхар даатгалын хамгаалалт, хэрэглэгчид мэдээлэл өгөх тогтолцоо, санхүүгийн боловсрол, төрийн шилжилтийн татаас, бүтээгдэхүүнийг үе шаттай нэвтрүүлэх механизм нь амжилтын гол нөхцөл болдгийг харуулж байна.
ХХААХҮЯ-наас ирүүлсэн гадаад орны харьцуулсан мэдээллээс үзэхэд тариалангийн даатгалын тогтолцоо улс орон бүрд ялгаатай боловч төрийн оролцоо, хураамжийн дэмжлэг, давхар даатгал, даатгалын хамрах эрсдэлийн зохистой хослол түгээмэл байна. Зарим улс даатгалын хураамжийн тодорхой хувийг төрөөс дэмждэг бол зарим нь ургацын тодорхой түвшний хамгаалалт, давхар даатгал болон төр-хувийн хэвшлийн хамтын механизмыг ашигладаг. Энэ туршлага нь Монгол Улсад тариалангийн индексжүүлсэн даатгалыг шууд бүх нутаг дэвсгэрт нэвтрүүлэхээс илүүтэй өгөгдлийн бэлэн байдал, эрсдэлийн түвшин, таримлын онцлогт тулгуурлан туршиж, үе шаттай өргөжүүлэх, төрийн дэмжлэгийг төсвийн боломж болон тодорхой шалгууртай уялдуулах нь зохистойг харуулж байна.
Судалгаа, шинжилгээний тайлангуудаас харахад индексжүүлсэн даатгал нь гамшгийн дараах шууд төсвийн дэмжлэгээс илүү урьдчилан сэргийлэх, эрсдэлийг хуваарилах, зах зээлийн механизмд тулгуурласан тогтолцоо бөгөөд төсвийн сахилга батад эерэг нөлөөтэй болохыг харуулдаг. Гэхдээ индексийн төлөөлөх чадвар хангалтгүй, өгөгдлийн чанар сул, суурь зөрүү өндөр, хэрэглэгчид бүтээгдэхүүний нөхцөлийг ойлгоогүй тохиолдолд тогтолцооны үр ашиг буурдаг нь мөн тогтоогдсон.
Иймд хуулийн төсөлд гадаад орны туршлага, судалгааны дүгнэлтэд тулгуурлан дараах асуудлыг тусгасан. Үүнд: индексийн эх үүсвэрийн чанар, нягтралд шаардлага тавих; цаг уурын албан ёсны мэдээлэл, зайнаас тандан судлал, ургацын статистик, мэдрэгч төхөөрөмжийн мэдээллийг хослуулах боломж нээх; хэмжилт–тайлагнал–баталгаажуулалтын тогтолцоог бий болгох; суурь зөрүүг бууруулах зорилгоор даатгалын нэгжийг оновчтой тогтоох, олон индекс ашиглах боломж бүрдүүлэх; нөхөн төлбөрийг шаталсан болон хэсэгчлэн олгох хүснэгттэй болгох; төрийн татаасыг шилжилтийн шинжтэй байхаар зохицуулах; туршилтын журмаар эхэлж, үе шаттай өргөжүүлэх зохицуулалтыг тус тус оруулсан.
6. Зохицуулахаар тусгасан харилцааны нэр томьёо, агуулга, зохицуулалтыг хэрхэн ойлгох тухай тайлбар
Хуулийн төсөлд хэрэглэсэн нэр томьёог нэг мөр ойлгох, индексжүүлсэн даатгалын харилцааг зөв хэрэглэх зорилгоор үндсэн ойлголтуудыг тусгайлан тодорхойлсон.
“Тариалангийн индексжүүлсэн даатгалын үйл ажиллагаа” гэж даатгуулагчид учирсан бодит хохирлоор бус, даатгалын хамрах хугацаанд тухайн нэгжид тооцогдох индексийн үзүүлэлт босго хэмжээнээс давсан тохиолдолд нөхөн төлбөр олгох даатгалын үйл ажиллагааг ойлгоно. Энэ нь уламжлалт хохиролд суурилсан даатгалаас ялгаатай үндсэн онцлог юм.
“Индекс” гэж хур тунадас, температур, хөрсний чийг, гангийн индекс, тариалангийн бүс дэх ургацын сумын дундаж индекс зэрэг тариалангийн эрсдэлийг төлөөлөх статистик үзүүлэлтийг ойлгоно. Индекс нь нөхөн төлбөр олгох үндэслэл болох тул албан ёсны, тогтмол, шалгагдахуйц, тухайн нэгжид төлөөлөхүйц нягтрал, чанартай байх шаардлагатай.
“Даатгалын нэгж” гэж даатгагч, даатгуулагч харилцан тохиролцож гэрээнд заасан таримлын төрөл, талбайн хэмжээ, байршил, тариалангийн бүс дэх засаг захиргаа, нутаг дэвсгэрийн нэгж, талбар, даатгалын хугацаагаар тодорхойлогдох, даатгалын үнэлгээ тогтоох суурь нэгжийг хэлнэ. Даатгалын нэгжийг зөв тогтоох нь суурь зөрүүг бууруулахад чухал нөлөөтэй.
“Босго үзүүлэлт” гэж даатгалын тохиолдлыг тодорхойлох, эрсдэлийг хуваарилах зорилгоор тогтоосон, индексийн утгын өөрчлөлтөөс хамааран нөхөн төлбөрийг хувь тэнцүүлсэн эсхүл шаталсан байдлаар олгох түвшнийг ойлгоно. Босго үзүүлэлт нь нэгдүгээр босго буюу даатгуулагчийн өөрийн эрсдэл, хоёрдугаар босго буюу даатгагч буюу хамтын сангийн хариуцах эрсдэл, дээд түвшний босго буюу давхар даатгал болон төрийн хамгаалалтын түвшнээр тогтоогдоно.
“Суурь зөрүү” гэж индексийн үзүүлэлт болон даатгуулагчид бодитоор учирсан хохирол хооронд бүрэн нийцэл үүсэхгүй байх эрсдэлийг ойлгоно. Энэ нь индексжүүлсэн даатгалын салшгүй шинж бөгөөд хуулийн төсөлд суурь зөрүүний талаар урьдчилан тайлбарлах, түүнийг бууруулах арга хэмжээг гэрээнд тусгах үүргийг даатгагчид ногдуулсан.
“Хэмжилт, тайлагнал, баталгаажуулалт” гэж индексийн мэдээлэл, холбогдох өгөгдлийг цуглуулах, хэмжих, түүнд үндэслэн тооцоолол хийж тайлагнах, итгэмжлэгдсэн хараат бус хянан баталгаажуулагчийн дүгнэлтийг гаргуулсны үндсэн дээр даатгуулагч болон олон нийтэд мэдээлэх үйл ажиллагааны цогцыг хэлнэ. Энэ тогтолцоо нь индексийн найдвартай, ил тод, баталгаажсан байдлыг хангах ач холбогдолтой.
“Давхар даатгалын компани”, “эрсдэлийн дунд түвшний сан”, “эрсдэлийн дээд түвшний сан”, “алдагдлаас хамгаалах сан”, “хамтын эрсдэлийн сан” зэрэг ойлголт нь эрсдэлийг олон давхар хамгаалалтаар хуваарилах, даатгалын тогтолцооны санхүүгийн тогтвортой байдлыг хангах зорилготой зохицуулалтын агуулгыг илэрхийлнэ.
Нөхөн төлбөрийг индексийн өөрчлөлтийн түвшинтэй уялдуулан шаталсан, хэсэгчлэн олгох зохицуулалт нь суурь зөрүүгийн эрсдэлийг бууруулахад чиглэсэн бөгөөд нөхөн төлбөрийн хүснэгтийг гэрээний салшгүй хэсэг болгон хуульчилснаар хэрэглэгчдэд илүү ойлгомжтой, урьдчилан тодорхой нөхцөл бүрдүүлж байгаа юм.
Мөн хуулийн төсөлд даатгуулагчийн талбайдаа мэдрэгч төхөөрөмж байршуулах нөхцөл, индексийн мэдээллийн эх үүсвэрийг өргөжүүлэн ашиглах боломж, таван жил дараалан тогтмол даатгуулсан боловч нөхөн төлбөр аваагүй даатгуулагчид хураамжийн хөнгөлөлт үзүүлэх нөхцөл зэрэг шинэчилсэн зохицуулалтыг тусгасан нь бүтээгдэхүүний уян хатан байдал, хэрэглэгчийн оролцоог нэмэгдүүлэх ач холбогдолтой.
“Тариалангийн индексжүүлсэн даатгалын тухай” хуулийн төсөл нь Монгол Улсад өмнө хэрэгжүүлж ирсэн тариалангийн уламжлалт даатгалын туршлага, Малын индексжүүлсэн даатгалын хүрээнд бүрдсэн санхүү, давхар даатгалын институцийн тогтолцоонд тулгуурлан тариалангийн салбарын системийн шинжтэй цаг уурын эрсдэлийг өгөгдөл, индексэд суурилан урьдчилан удирдах эрх зүйн шинэ механизмыг бүрдүүлэхэд чиглэж байна.
Хуулийн төсөл батлагдсанаар тариаланчид сайн дурын үндсэн дээр индексжүүлсэн даатгалд хамрагдах, даатгалын тохиолдол болон нөхөн төлбөрийг урьдчилан тогтоосон, ил тод индексийн үзүүлэлтээр тодорхойлох, нөхөн төлбөрийг шаталсан болон хэсэгчлэн шуурхай олгох, эрсдэлийг даатгагч, хамтын эрсдэлийн сан, давхар даатгалын компани болон олон улсын давхар даатгалын механизмаар хуваарилах эрх зүйн нөхцөл бүрдэнэ.
Түүнчлэн төрөөс тухайн жилийн батлагдсан төсөв, төсвийн боломжид багтаан даатгалын хураамжид дэмжлэг үзүүлэх, индексийн найдвартай байдлыг хангах мэдээллийн дэд бүтцийг сайжруулах, хуулийн хэрэгжилтийг туршилтын аймаг, сум, өгөгдлийн бэлэн байдал хангагдсан таримал, индексээс эхлэн үе шаттай өргөжүүлэх боломжтой болно. Ингэснээр тариалангийн үйлдвэрлэлийн эрсдэлийн удирдлага, тариаланчдын санхүүгийн тогтвортой байдал, даатгалын зах зээлийн хөгжилд бодитой ахиц гаргах эрх зүйн суурь бүрдэнэ.

